તાજેતરમાં મ્યુનિસિપલ કોર્પોરેશન દ્વારા આગામી નાણાકીય વર્ષ ર૦૧૮-૧૯નું રૂ.૬પ૦૦ કરોડનું ફૂલગુલાબી બજેટ રજૂ કરાયું, જેમાં કમિશનર મૂકેશકુમાર દ્વારા રૂ.૩૩૦૦ કરોડ જેટલી જંગી રકમ વિકાસકામ માટે ફાળવાઇ છે. શહેરના સમતોલ અને સર્વાંગી વિકાસના લક્ષ્યને પ્રાપ્ત કરવા તંત્ર પ્રયત્નશીલ છે તેવો દાવો કરાઇ રહ્યો છે, પરંતુ બજેટના આંકડા વાસ્તવદર્શી ન હોઇ માત્ર લોકોની આંખમાં ધૂળ નાખનારા જ હોય છે. વિકાસકામ માટે પૂરતાં નાણાં નથી હોતાં, કેમ કે કાગળ પર ચિતરાતા આવકના આંકડા જ આભાસી હોય છે. ખુદ તંત્રના આવકના સુધારિત આંકડામાં જ રૂ.૯૮૩ કરોડનું જંગી ગાબડું સામાન્ય નાગરિક માટે આઘાતજનક છે.